<http://ahmadimuslim.de/threads/%DB%81%D8%B3%D8%AA%DB%8C-%D8%A8%D8%A7%D8%B1%DB%8C-%D8%AA%D8%B9%D8%A7%D9%84%DB%8C%D9%B0-%DB%8C%D8%B9%D9%86%DB%8C-%D8%A7%D9%84%D9%84%DB%81-%DA%A9%DB%92-%D9%88%D8%AC%D9%88%D8%AF-%D9%BE%D8%B1-%D8%AA%DB%8C%D8%B3%D8%B1%DB%8C-%D8%AF%D9%84%DB%8C%D9%84.23/>
<http://schema.org/articleBody>
"تیسری دلیل جو قرآن شریف سے معلوم ہوتی ہے یہ ہے کہ انسان کی فطرت خود خدا تعالیٰ کی ہستی پر ایک دلیل ہے کیونکہ بعض ایسے گناہ ہیں کہ جن کو فطرت انسانی قطعی طور پر ناپسند کرتی ہے، ماں، بہن اور لڑکی کے ساتھ زنا،پاخانہ ،پیشاب اور اس قسم کی نجاستوں سے تعلق ہے ۔جھوٹ ہے۔ یہ سب ایسی چیزیں ہیں کہ جن سے ایک دہریہ بھی پرہیز کرتا ہے۔مگر کیوں؟اگر کوئی خدا نہیں تو کیوں وہ اپنی ماں، بہن اور دوسری عورتوں میں فرق جانتا ہے۔جھوٹ کو کیوں برا جانتا ہے؟کیادلائل ہیں کہ جنہوں نے مذکورہ بالا چیزوں کو اس کی نظر میں بدنما قرار دیا ہے اگر کسی بالائی طاقت کا رعب اس کے دل پر نہیں تو وہ کیوں ان سے احتراز کرتا ہے؟اس کے لئے تو جھوٹ اور سچ ،ظلم اور انصاف سب ایک ہی ہونا چاہئے۔ جو دل کی خوشی ہوئی کر لیا۔وہ کون سی شریعت ہے جو اس کے جذبات پر حکومت کرتی ہے۔وہ خداکی حکومت ہے جس نے دل پر اپنا تخت رکھا ہے اور گو ایک دہریہ زبان سے اس کی حکومت سے نکل جائے لیکن وہ اس کی بنائی ہوئی فطرت سے باہر نہیں نکل سکتا۔اور گناہوں سے اجتناب یا ان کے اظہار سے اجتناب اس کے لئے ایک دلیل ہے کہ کسی بادشاہ کی جواب دہی کا خوف جو اس کے دل پر طاری ہے گو وہ اس کی بادشاہت کا انکار ہی کرتاہے۔\n\n\t\t\t\tقرآن شریف میں اﷲ تعالیٰ فرماتا ہے کہ\n\nلَآ أُقۡسِمُ بِيَوۡمِ ٱلۡقِيَـٰمَةِ (١) وَلَآ أُقۡسِمُ بِٱلنَّفۡسِ ٱللَّوَّامَةِ (٢)\n \n(القیامۃ :۲،۳)\n\nیعنی جیسا کہ لوگ سمجھتے ہیں کہ نہ خدا ہے نہ کوئی جزا سزاہے ۔ایسا نہیں بلکہ ہم ان امورکی شہادت کے لئے دو چیزیں پیش کرتے ہیں ۔ایک تو اس بات کو کہ ہر بات کے لئے ایک قیامت کا دن مقرر ہے جس میں اس کا فیصلہ ہوتا ہے اور نیکی کا بدلہ نیک اور بدی کا بدلہ بد مل جاتا ہے۔اگر خدا نہیں تو یہ جزا سزا کیونکر مل رہی ہے اور جو لوگ قیامت کُبریٰ کے منکر ہیں وہ دیکھ لیں کہ قیامت تو اس دنیا سے شروع ہے۔زانی کو آتشک و سوزاک ہوتا ہے ۔شادی شدہ کو نہیں ہوتا۔حالانکہ دونوں ایک ہی کام کر رہے ہوتے ہیں ۔دوسری شہادت نفس لوّامہ ہے ۔یعنی انسان کا نفس خودایسے گناہ پر ملامت کرتا ہے کہ یہ بات بری ہے اور گندی ہے۔دہریہ بھی زنا اور جھوٹ کو برا جانیں گے۔تکبر اور حسد کو اچھا نہ سمجھیں گے مگر کیوں ؟ان کے پاس تو کوئی شریعت نہیں ۔اسی لئے نا کہ ان کا دل برا مناتا ہے اور دل اسی لئے برا مناتا ہے کہ مجھے اس فعل کی ایک حاکم اعلیٰ کی طرف سے سزا ملے گی۔گو وہ لفظوں میں اسے ادا نہیں کرسکتا۔اسی کی تائید میں ایک اور جگہ قرآن شریف میں ہے کہ\n\nفَأَلۡهَمَهَا فُجُورَهَا وَتَقۡوَٮٰهَا (٨)\n\n(الشمس:۹)\n\nاﷲ تعالیٰ نے ہر نفس میں نیکی اور بدی کا الہام کر دیا ہے۔پس نیکی بدی کا احساس خود خدا کی ایک زبردست دلیل ہے اگر خدا نہیں تو کوئی و جہ نہیں کہ ایک چیز کو نیک اور ایک کو بد کہا جائے۔اور لوگ جو دل میں آئے وہ کر لیا کریں۔"
<https://forum.ahmadimuslim.de/threads/%DB%81%D8%B3%D8%AA%DB%8C-%D8%A8%D8%A7%D8%B1%DB%8C-%D8%AA%D8%B9%D8%A7%D9%84%DB%8C%D9%B0-%DB%8C%D8%B9%D9%86%DB%8C-%D8%A7%D9%84%D9%84%DB%81-%DA%A9%DB%92-%D9%88%D8%AC%D9%88%D8%AF-%D9%BE%D8%B1-%D8%AA%DB%8C%D8%B3%D8%B1%DB%8C-%D8%AF%D9%84%DB%8C%D9%84.23/>